GEBRUIK JOU WOESTYNTYD
Ek was ook al daar.
Of nee wag, kom ek skryf nou maar vandag my hart uit... ek is nogsteeds daar.
In my woestyntyd.
Meeste van ons is bang om oor ons woestyne te praat. Ons praat nie oor ons uitdagings, laagte punte, moedverloor se vlaktes en hopelose tye nie.
Ons steek dit iewers agter een van ons duine weg en hoop dat niemand dit sal sien nie. Ons oorreed ons self dat ons okay is, want die wêreld moet ons tog net nie kan oordeel nie.
Elkeen van ons het al 'n woestyntyd gehad. Daai tyd wat dit voel asof die rëen net te lank weg bly. Wanneer jy 'n hoop koester en teleurstelling in die oë kyk. Wanneer jy soms vergeet dat daar twee stelle voetspore in die sand agter jou lê.
Ek het ook al alleen gevoel en was ook al bang.
Ek het ook al gewag op 'n tweede strepie en met 'n negatief in my hand gestaan.
Ek het ook al gehuil totdat my trane droog geloop het en met meer vrae gesit as antwoorde.
Ek het ook al 'n hoop gekoester en teleurstelling ervaar.
Maar ek het ook al geleer dat Yahweh ons nooit alleen los in die woestyn nie.
Hy stuur vir ons genade reën wanneer ons wil moed opgee. Hy les ons dors met geduld en voed ons met krag wanneer ons swak raak. Hy dra ons wanneer die sand ons voete begin brand.
Almal van ons het 'n woestyntyd nodig, want die woestyn het plek vir groei.
Dis in jou woestyn wat Yahweh jou vorm en voorberei vir wat voorlê.
"Ek het jou in die woestyn geken, in die land van droogtes" – Hoséa 13:5
"Hy het die woestyn 'n waterplas gemaak en die dor land waterfonteine" – Psalm 107:35
Gebruik jou tyd in jou woestyn en leer daaruit, want as sade vir die perfekte omstandighede gewag het om te groei, sou daar nooit woestynrose gewees het nie.
Sonder jou woestyntyd sal jy dalk nooit die beloofde land ervaar nie.
Hou moed en vertrou op Yahweh, want selfs in jou woestyntyd het hy reeds jou gebede verhoor.
YAHWEH SE TYD IS JOU TYD
Daar is min dinge wat my so vinnig uit my gemaksone dwing, soos 'n automatiese skuifdeur. Ja, jy lees reg. 'n SKUIFDEUR!
Ek weet nooit of daai glasdeure gaan oop maak as ek net aanhou loop nie. Ek kan egter nie huiwer as ek wel aan die ander kant van die deur wil uitkom nie. Ek moet in daai oomblik net glo en vertrou dat die deur sal oopgaan. Dis wel baie makliker gesê as gedaan. Tog, maak die deur elke keer op die regte tyd oop.
Hoeveel keer in ons lewens verloor ons nie ook maar so nou en dan vertroue wanner dit kom by die deure wat Yahweh vir ons sal oop maak nie? Ons glo dat die deur sal oop gaan, maar as dit nie volgens ons plan en tyd gebeur nie, is ons vinnig om daai deur self te probeer oop maak. Of is dit dan dalk oop forseer? Ons is so geneig om alles op ons tyd te wil laat gebeur, dat ons vergeet wat dit beteken om te vertrou en volkome oor te gee.
Ek het beslis al baie keer in my lewe getwyfel of daai deur wat ek aan Yahweh opgedra het, gaan oopgaan. Ek het al gehuiwer om dit te nader en gesukkel om beheer oor te gee.
Ek het ook al gevra en gewonder;
"Hoekom gebeur dit nie vir my nie?
Hoekom gaan almal om my se deure oop en myne bly toe?
Het ek iets verkeerd gedoen?
Gaan dit ooit verander?".
Dis seker een van die moeilikste dinge om beheer oor te gee en blindelings te vertrou.
Yahweh het egter sonder uitsondering elke keer, op die regte tyd, die regte deur oop gemaak.
Met tyd het ek geleer dat Yahweh se tydsberekening en plan vir my lewe altyd tot die regte deur lei.
Yahweh wil dalk vir jou in jou wagtydperk iets leer voordat hy jou deur oopmaak. Die Pottebakker wil jou dalk voorberei en seker maak dat die klei genoeg gebrei en gevorm is.
Wanneer die tyd reg is, sal Yahweh die regte deur oop maak en vir jou aan die ander kant wag.
"Want elkeen wat bid, ontvang; en hy wat soek, vind; en vir hom wat klop, sal oopgemaak word." -Matthéüs 6:8
Vertrou op Yahweh en glo dat jou deur op presies die regte tyd sal oop gaan.
Jou tyd is nie altyd Yahweh se tyd nie. Maar Yahweh se tyd is ALTYD jou tyd.
HOE KLINK JOU LIEDJIE?
Die afgelope twee dae speel daar 'n liedjie op herhaal in my kop. Dis nie 'n bekende liedjie nie, inteendeel, ken ek eintlik glad nie die woorde nie – net die wysie. Dit het iets te doen met mooi blomme en pienk rokkies. My twee en 'n half jarige het dit sommer so in die verbygang "geskryf". Dis nou deesdae haar nuutste ding. Elke nou en dan sal sy spontaan begin dans en haar eie liedjie opmaak, en hom dan klip hard sing- selfs in die Pick 'n Pay ry.
Haar liedjies het altyd 'n vrolike trand. Waarvan die hart mos vol is, loop die mond van oor.
Terwyl ek vanoggend die wasgoed ophang en haar liedjie neurie, begin ek wonder hoe my eie lewe se liedjie sou klink as ek sommer net een moes opmaak.
As ek nou baie eerlik met myself moet wees, sou dit tien teen een nie so vrolik soos haar liedjie wees nie. Dit sou oorlaai wees met vervelige frases soos:
"Die week is te lank"
"Ek is moeg"
"Ek stres oor dit"
"Dis alweer beurtkrag"
"Ek kort nog koffie"
Ons is so geneig om die lewe te ernstig op te neem en net die negatiewe kant te sien, dat dit makliker is om te kla as om jou wysie te verander. Ons vergeet dan sommer maklik dat ons liedjie eintlik kan oorloop van vrolike frases soos:
"Ek het meer as genoeg"
"Dis alles net genade"
"My huis bars uit sy nate van liefde"
"Ons is geseënd".
Die lewe kan vinnig soos werk begin voel as jy alles te hard oordink. Maak 'n doelbewuste besluit om die lewe te geniet en die mooi wat dit bied raak te sien.
Geniet jou lewensreis en die avonture wat daarmee saam kom. Kies om te leef en leef dan voluit. Wees jou eie treffer wysie in 'n wêreld vol tranetrekkers.
"Julle is die lig van die wêreld. 'n Stad wat op 'n heuwel geleë is, kan nie weggesteek word nie." -Matteus 5:14.
Glo dit of nie, jy kan self kies hoe jou liedjie klink en waaroor dit handel.
Maak tyd om te lag en vergeet om te kla. Sing spontaan in die Pick 'n Pay ry en bestel daai pienk melkskommel.
Gee jou leisels bietjie skiet en moet nie die lewe te ernstig op neem nie. Jy mag dalk net 'n treffer liedjie raak leef – een wat almal op herhaal sal wil speel.